ORDE do 31 de marzo de 2010 pola que se determinan os servizos mínimos dirixidos a garantir os servizos esenciais durante a folga que afecta o persoal da empresa Geriatros, S.A.U. da residencia de persoas maiores de Laraxe-Cabanas (A Coruña), convocada pola Confederación Intersindical Galega (CIG), desde as 00.00 ás 24.00 horas, os días 8, 15 e 22 de abril de 2010.
CONSELLERÍA DE TRABALLO E BENESTAR — III. OUTRAS DISPOSICIÓNS — 06/04/2010

O artigo 28.2º da Constitución española recoñece como dereito fundamental da persoa o dereito á folga.
O exercicio deste dereito na Administración e nas empresas, entidades e institucións públicas ou privadas que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño), entre os que se encontra a asistencia social.
O servizo público de asistencia social non se pode ver afectado gravemente polo lexítimo dereito do exercicio da folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes por razón dos servizos esenciais afectados para, mediante orde e ante cada situación de folga, determinaren o mínimo de actividade necesaria para asegurar o mantemento de tales servizos, así como para determinaren o persoal necesario para a súa prestación.
A folga, convocada pola organización sindical Confederación Intersindical Galega (CIG) afectará a todos/as os traballadores/as da empresa Geriatros, S.A.U. que xestiona a residencia de persoas maiores de Laraxe-Cabanas (A Coruña).
A necesaria conciliación entre o exercicio do dereito constitucional de folga e o mantemento dos servizos esenciais obriga, de acordo coa normativa vixente, a fixar uns servizos mínimos indispensables para o funcionamento dos servizos esenciais que se concretan e xustifican nesta orde, logo da audiencia do comité de folga.
Na súa virtude, en uso das facultades que teño atribuidas,
DISPOÑO:
Artigo 1º
A convocatoria de folga realizada polo sindicato Confederación Intersindical Galega (CIG) desde as 00.00 ás 24 horas, os días 8, 15 e 22 de abril de 2010, que afectará a todos/as os traballadores/as da empresa encargada da xestión da residencia de persoas maiores de Laraxe-Cabanas (A Coruña), deberá entenderse condicionada ao mantemento dos servizos mínimos, segundo os criterios que se establecen na presente orde.
Os servizos mínimos que se deberán manter durante a folga serán os propios dun servizo habitual nun domingo ou día festivo.
A folga abrangue as 24 horas en días laborais do centro, polo que se tiveron en conta, para a determinación dos servizos esenciais a axeitada cobertura dos servizos de asistencia social; a seguridade en relación coa salubridade e hixiene do centro, o risco para os usuarios e traballadores derivado da actividade que se presta nel, a imposibilidade de demorar a prestación asistencial e o grao de ocupación polos usuarios.
De acordo coa motivación anterior, os servizos mínimos que se fixan resultan totalmente imprescindibles para manter a axeitada cobertura do servizo esencial da asistencia social no citado centro, para os efectos de evitar que se produzan graves prexuízos aos usuarios.
Tales mínimos responden á necesidade de compatibilizar o respecto ineludible do exercicio do dereito á folga coa atención aos usuarios que, baixo ningún concepto, poden quedar desasistidos polas características do servizo dispensado.
Artigo 2º
A determinación dos/as profesionais necesarios/as deberá estar motivada e xustificada nos correspondentes expedientes, e exteriorizarase para xeral coñecemento dos/as destinatarios/as. Os/as profesionais necesarios/as para a cobertura dos servizos mínimos deberán ser obxecto de publicación nos taboleiros de anuncios do centro con anticipación ao inicio da folga.
Artigo 3º
A designación nominal, que deberá recaer nos/as profesionais de xeito rotatorio, será determinada pola empresa responsable da xestión do centro e notificada aos afectados/as de xeito persoal.
Artigo 4º
Os paros e alteracións no traballo por parte do persoal necesario para o mantemento dos servizos mínimos determinados nesta orde, así como os expostos no taboleiro de anuncios do centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 5º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 6º
Sen prexuízo do que establecen os artigos anteriores, deberanse observar as disposicións legais e regulamentarias vixentes en materia de garantías dos usuarios dos establecementos de asistencia social, e os altercados ou incidentes que se produzan serán sancionados con base nas normas vixentes.
Disposición derradeira
Esta orde producirá efectos o mesmo día da súa publicación no Diario Oficial de Galicia.
Santiago de Compostela, 31 de marzo de 2010.
Beatriz Mato Otero
Conselleira de Traballo e Benestar
ANEXO
Servizos mínimos do persoal que presta os seus servizos na residencia de persoas maiores de Laraxe-Cabanas, por conta, risco e baixo a dependencia da empresa adxudicataria:
Quenda de mañá:
-Limpeza: 8.
-Cociña: 2.
-Recepción: 1.
-Xerocultores: 21 (2 a media xornada).
-DUE: 1.
Quenda de tarde:
-Limpeza: 4.
-Cociña: 1.
-Recepción: 1.
-Xerocultores: 14 (2 a media xornada).
-DUE: 1.
Quenda de noite:
-Xerocultores: 3.
-DUE